作者:岑參
標題:冬宵家會餞李郎司兵赴同州
內容:急管雜青絲，玉瓶金屈卮。寒天高堂夜，撲地飛雪時。賀君關西掾，新綬腰下垂。白麵皇家郎，逸翮青雲姿。明旦之官去，他辰良會稀。惜別冬夜短，務歡杯行遲。季女猶自小，老夫未令歸。且看匹馬行，不得鳴鳳飛。昔歲到馮翊，人煙接京師。曾上月樓頭，遙見西嶽祠。沙苑逼官舍，蓮峰壓城池。多暇或自公，讀書複彈棋。州縣信徒勞，雲霄亦可期。應須力為政，聊慰此相思。